Tiener in verbyry-skietery doodEen tiener is dood en nog twee is beseer. (Foto: Des Moines Police/Twitter) ŉ Tiener is Maandag in ŉ skietery by ŉ skool in die Amerikaanse deelstaat Iowa dood, terwyl nog twee tieners tydens die voorval beseer is. Skote is oënskynlik uit ŉ verbygaande voertuig op die skool afgevuur. Die polisie in Des Moines het die middag verskeie oproepe ontvang oor geweerskote wat by East High School in die middestad afgevuur is. Polisiebeamptes en nooddienste het om 14:48 by die skool aangekom en drie leerders wat gewond is aangetref. Die tieners, een seun en twee meisies, is in ŉ ernstige toestand na ŉ hospitaal geneem. Die 15-jarige seun het aan sy beserings beswyk, terwyl die 16‑ en 18-jarige meisies steeds in die hospitaal is. Die omvang van hul beserings is nie bekend nie. “Dit lyk asof skote vanuit ŉ verbygaande voertuig afgevuur is,” sê sers. Paul Parizek, polisiewoordvoerder van die gebied. Die tieners was op die skoolterrein, maar buite die skoolgebou ten tyde van die skietery. Die oorledene is glo nie ŉ leerder aan die hoërskool nie, maar die ander twee tieners wel, berig die plaaslike nuusagentskap KCCI. Die hoërskool is ná die voorval tydelik gesluit en al die leerders moes in die gebou gebly het. Leerders en personeel is egter later die dag verdaag. Die skool is Dinsdag ook gesluit en sal na verwagting later die week weer oopgestel word. Luidens ŉ polisieverklaring het beamptes potensiële verdagtes vir ondervraging aangehou, maar niemand is nog in verband met die voorval in hegtenis geneem en aangekla nie. Skoolskieterygevalle raak ŉ algemene verskynsel in die VSA en talle kenners blameer die lakse wapenwette en die reg om ŉ wapen op jou persoon te dra as die oorsaak vir die meeste van die noodlottige gevalle. ŉ Tiener het verlede jaar vier leerders by ŉ skool in Michigan doodgeskiet en talle beseer nadat hy met ŉ wapen, wat na bewering deur sy pa gekoop is, op sy medestudente losgebrand het. Die 15-jarige Ethan Crumbley staan nou tereg op moord. Sy ouers, James en Jennifer, is intussen ook van strafbare manslag aangekla omdat hulle glo Ethan te maklike toegang tot ŉ wapen gegee het en glo versuim het om vir hom psigologiese hulp te kry.